《宿西畴曹教授宅》
元代·方回

宿羽同夜林，天明各分飞。
人生尘土内，别易会合稀。
我自钱塘来，君从宣城归。
初喜望颜色，昔癯今似肥。
细视久乃觉，翛然不胜衣。
老至故当尔，閒心厌尘鞿。
户门岂可忽，仁宦未为非。
迩来三径荒，园花減芳菲。
政坐行作吏，耕透始愿违。
子婿环我前，设席灯烛煇。
邃庑考画鼓，崇盘荐琼蕤。
友道比衰丧，闻客扃重扉。
独此意不然，壶倒觞屡挥。
酒醒日已出，行行穿山围。
回首重回首，晴川渺烟霏。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。